Nyt BYD-batteri kan lade 400 kilometer på fem minutter

Den kinesiske elbilgigant BYD har løftet sløret for en ny batteriteknologi, der ifølge selskabet kan revolutionere opladningstiden for elbiler. Under en præsentation i Shenzhen oplyste BYD’s stifter og bestyrelsesformand Wang Chuanfu, at systemet kan levere op til 400 kilometers rækkevidde på blot fem minutters opladning. Teknologien blev testet i selskabets nye Han L-sedan, og de første modeller med det lynhurtige batteri er klar til salg allerede næste måned.

BYD’s nye platform kan blive et afgørende skridt i kampen om elbilskunder, der tøver med at skifte til el af frygt for lange ladestop. Med opladningstider, der nærmer sig det, det tager at tanke en benzinbil, forsøger kineserne at gøre elbiler mere attraktive for en bredere kundegruppe.

Den nye teknologi kræver dog også nyt ladeudstyr, og selskabet planlægger derfor at opføre over 4.000 ladestationer, som kan understøtte de høje ladehastigheder – op til 1.000 kW.

Sammenlignet med markedets nuværende løsninger kan BYD’s batteri lade væsentligt hurtigere end Teslas Superchargers, der i dag kan levere op til 275 kilometers rækkevidde på 15 minutter. Mercedes-Benz’ nye elektriske CLA kan tilføje 325 kilometer på 10 minutter, men BYD’s teknologi går altså skridtet videre.

Batteriet indgår i BYD’s nye Super e-Platform, som vil danne fundament for flere af selskabets kommende modeller. Foruden lynopladning leverer platformen også præstationer i sportsvognsklassen – ifølge Wang kan bilerne accelerere fra 0 til 100 km/t på blot 2 sekunder.

De første modeller med det nye system bliver Han L-sedanen samt SUV’en Tang L, der får en startpris på henholdsvis 270.000 og 280.000 yuan (cirka 256.000 til 265.000 kroner). Begge lanceres i april.

BYD har allerede haft en stærk begyndelse på 2025. Selskabet solgte over 318.000 personbiler i februar – en stigning på 161 procent sammenlignet med samme måned året før – og har nu en markedsandel tæt på 15 procent i Kina, verdens største bilmarked.

Også herhjemme har kineserne vind i sejlene. Ved udgangen af februar var der indregistreret 3.833 elbiler fra BYD. En voldsom stigning fra 802 biler på samme dato sidste år. De tre mest populære modeller herhjemme er Dolphin (læs vores anmeldelse), Atto 3 og Seal.

Nyt BYD-batteri kan lade 400 kilometer på fem minutter