Batteripriserne er styrtdykket

Der var engang, hvor vi gik og ventede på, at batteripriserne skulle falde til under 100 dollars pr kilowatt-time. Den dag er forlængst passeret. Alene i år er prisen på eksempelvis LFP-batterier faldet med hele 51 procent til gennemsnitligt 53 dollars pr kilowatt-time. Sidste år var prisen på 95 dollars. Det skriver nyhedstjenesten Bloomberg på baggrund af en analyse, de har foretaget.

Effekten af de billigere batterier er først nu ved at sprede sig på det globale bilmarked, skriver de videre. Det burde altså resultere i endnu billigere elbiler i den kommende tid.

Der er mere end en enkelt årsag til det massive fald i batteripriserne. For det første er råvareprisen faldet drastisk. Katoden, der er den dyreste komponent i batteriet udgjorde sidste år 50 procent af prisen på en battericelle. I år er det kommet ned på 30 procent.

Samtidig har de kinesiske batteriproducenter en overproduktion af batterier. Der er ganske enkelt mindre efterspørgsel på elbilbatterier end forventet. Derfor sælges de billigere og producenternes indtjeningsmargen skrumper.

Udviklingen i batteripriserne de seneste to år (kilde: Bloomberg).

I skrivende stund kan bilproducenterne, ifølge Bloomberg, købe de mest kostbare NMC-batteripakker for omkring 100 dollars pr kilowatt-time. Det er et fald fra 150 dollars/kWh for under et år siden.

Tager man disse faktorer i betragtning, samtidig med, at udviklingen går så rasende stærkt, at der kommer nye batterier på gaden flere gange årligt, forventer analytikerne hos Bloomberg, at de lave priser vil holde i adskillige år. Altså længe nok til, at effekten når ud til os slutbrugere. Både i elbiler og energilagring.

Batteripriserne er styrtdykket