Volkswagen: Batteripriser halveret om to år

Prisen på elbilernes absolut dyreste komponent står til at falde markant i pris i de kommende år. Volkswagen forudser nemlig, at batteriomkostningerne vil blive halveret inden 2027 – sammenlignet med niveauet i 2023 – og falde yderligere 20 procent frem mod 2029. Det fortæller analytikeren Matthias Schmidt.

Faldet i omkostninger vil gælde på tværs af koncernens kernebrands, som omfatter Volkswagen Personbiler, Cupra, Škoda og Volkswagen Erhvervsbiler. Prisfaldet skyldes både øget produktionskapacitet, stordriftsfordele og den kommende anvendelse af Volkswagens egenudviklede LFP-battericeller, produceret af datterselskabet PowerCo.

De markante prisfald hænger også sammen med udviklingen på råvaremarkedet. Den Internationale Energiagentur (IEA) har tidligere rapporteret, at priserne på lithium – en nøglekomponent i batterier – er faldet med over 85 procent siden prisen toppede i 2022.

Samtidig har de seneste års store investeringer i global batteriproduktion givet resultater. Verdens samlede produktionskapacitet for batterier nåede op på 3 terawatt-timer i 2024.

Billigere elbiler i støbeskeen

De første europæiske modeller med de nye VW LFP-batterier ruller af samlebåndet senere i år. Her vil Volkswagen, Škoda og Cupra introducere fire nye modeller, der alle bygges på en opdateret version af den elektriske MEB-platform. Bilproduktionen vil foregå på SEATs fabrik i Martorell nær Barcelona.

En af de første biler med de billigere batterier bliver Cupra Raval, som efterfølges af to Volkswagen-varianter – ID.2 og en endnu ikke navngivet crossover – samt Škoda Epiq. Priserne på de nye elbiler ventes at starte omkring 25.000 euro – altså under 200.000 kroner.

De lavere batteripriser og synergier i koncernen baner også vejen for en endnu billigere elbil. Fra 2027 planlægger Volkswagen at lancere en ID.1 til omkring 20.000 euro, som skal produceres i Portugal. Konceptversionen blev præsenteret tidligere denne måned i Düsseldorf.

Volkswagen: Batteripriser halveret om to år