Prisen på batterier fortsætter med at falde

Prisen på batterier fortsætter sin lange nedtur, og ifølge en ny rapport fra BloombergNEF er der også gode nyheder til forbrugerne i 2026. Efter et markant hop nedad i år ser næste år ud til at byde på endnu et prisfald – bare ikke helt i samme tempo.

Årets gennemsnitlige pris på et batteripakke lander på 108 dollar per kWh, cirka otte procent lavere end sidste år, hvor niveauet var 115 dollar per kWh. Det lyder måske som småtteri, men sætter man udviklingen i perspektiv, er det en revolution: I 2010 kostede en enkelt kilowatt-time over 1.000 dollar. Dengang var elbilen en luksusøvelse – i dag er den massemarked.

At priserne falder i 2025 er faktisk lidt af et comeback. I starten af året pegede pilen den anden vej, fordi både litium og kobolt blev dyrere. Særligt koboltmarkedet fik et skub, da Den Demokratiske Republik Congo – verdens største producent – midlertidigt bremsede eksporten som reaktion på øget minedrift og lavere globale priser.

Alligevel endte året med et gennemsnitligt fald, og meget tyder på, at 2026 følger trop. BloombergNEF peger især på én ting: Der produceres for mange batterier i Kina. Fabrikkerne har kapacitet langt over efterspørgslen, og det presser priserne ned. Samtidig bliver en stadig større del af verdens batteriproduktion billigere litium-jernfosfat (LFP), som nu dominerer linjerne hos giganter som CATL. Bare i årets første seks måneder producerede CATL 90 GWh LFP-celler – mere end dobbelt så meget som deres dyrere NMC-celler.

Holder igen med jubelbrøl …

Men analytikerne holder igen med jubelbrølene. 2026 kan nemlig blive året, hvor råvarepriserne igen begynder at spidse til, og hvor nye toldsatser – især mellem EU og Kina – kan påvirke batteripriserne markant. Derfor forventes faldet, men ikke i samme rutsjebanetempo som tidligere år.

For forbrugerne betyder det her og nu, at elbiler fortsætter med at blive billigere at producere – og dermed nemmere at prissætte aggressivt på gaden. Men hvor hurtigt det slår igennem i bilforretningen, afhænger af geopolitik, råvarepriser og bilfabrikkernes vilje til at lade besparelserne glide videre til kunderne.

En ting er dog sikker: Batteriet er ikke længere den mur, der holder elpriserne oppe. Og 2026 bliver endnu et skridt på vejen mod den dag, hvor elbilen ikke bare matcher – men underbyder – sine fossile konkurrenter.

Prisen på batterier fortsætter med at falde