Batterier fra Berlin kan gøre elbiler billigere

Tesla tager et strategisk skridt, der potentielt vil kunne mærkes helt ude på bilforhandlernes prisskilte. Næste år vil Tesla nemlig begynde at fremstille egentlige battericeller på sin fabrik i Grünheide uden for Berlin. Det fortæller chefen for Gigafactory Berlin, André Thierig, til avisen Frankfurter Allgemeine.

– Vi har truffet beslutningen om at skabe forudsætningerne for produktion af battericeller med en kapacitet på op til otte gigawatt-timer fra 2027, siger han til avisen.

Dermed flytter Tesla den dyreste og mest afgørende del af elbilen tættere på de europæiske kunder – og netop det kan være nøglen til billigere elbiler.

I dag nøjes Tesla med at samle batteripakker i Berlin, men cellerne kommer primært fra USA. Det betyder lange transporter, højere omkostninger og større sårbarhed over for globale forsyningsproblemer. Når batterierne i stedet produceres lokalt, reduceres både logistikudgifter og afhængigheden af oversøiske leverancer. For forbrugerne kan det på sigt slå igennem i form af lavere produktionsomkostninger og mere stabile priser.

Ifølge André Thierig vil den nye batteriproduktion få en kapacitet på op til otte gigawatt-timer årligt. Det svarer omtrent til batterier nok til omkring 2.000 elbiler om ugen. Samtidig investerer Tesla yderligere et trecifret millionbeløb i euro i produktionsudstyr, hvilket bringer den samlede investering i batterifabrikken tæt på en milliard euro.

Målet er at samle hele værdikæden ét sted – fra battericelle til færdig bil. Når færre komponenter skal fragtes på tværs af kontinenter, bliver produktionen billigere og mere effektiv. Det er netop denne vertikale integration, der tidligere har givet Tesla et forspring, og som nu også kan komme europæiske bilkøbere til gode.

Som bekendt har Tesla aldrig været modstander af at lade produktionsbesparelser påvirke slutpriserne direkte. Både positivt og negativt.

Ser man lidt længere frem, kan Teslas satsning få konsekvenser langt ud over mærkets egne modeller. Hvis Tesla med batteriproduktion i Berlin formår både at presse produktionsomkostningerne ned og samtidig sænke priserne for kunderne, vil det lægge et massivt pres på resten af elbilmarkedet i Europa. Konkurrenterne vil blive tvunget til at svare igen, enten med prisnedsættelser, bedre udstyr eller hurtigere lokal produktion, hvis de vil forblive konkurrencedygtige. I så fald kan Teslas batterier fra Berlin blive en katalysator for et bredere prisskred på elbiler i Europa – til direkte fordel for forbrugerne.

Vil du læse mere? Vi var inde i Gigafactory Berlin: Kom med helt tæt på, når Model Y bliver bygget.

Tesla har tidligere haft langt større batteriplaner for Berlin, men satte dem på pause, da USA i 2022 indførte attraktive støtteordninger for batteriproduktion. Derfor blev celleproduktionen i en årrække prioriteret i Texas, mens Europa måtte nøjes med samling. Beslutningen om nu alligevel at starte batteriproduktion i Berlin viser, at Tesla ser et økonomisk potentiale i at rykke mere af produktionen tættere på markedet.

Produktionen etableres i eksisterende bygninger, og Tesla oplyser, at projektet ikke kræver ekstra vandforbrug.

Batterier fra Berlin kan gøre elbiler billigere